
DECIZIA ELGAR ÎMPOTRIVA ROMÂNIEI
DECIZIA ELGAR ÎMPOTRIVA ROMÂNIEI
CURTEA EUROPEANĂ A DREPTURILOR OMULUI
SECȚIA A PATRA
DECIZIE
Cererea nr. 27768/19
formulată de Asher ELGAR
împotriva României
Curtea Europeană a Drepturilor Omului (Secția a patra), reunită la 24 iunie 2025 într-un comitet compus din:
	Ana Maria Guerra Martins, președinte,
	Anne Louise Bormann,
	Sebastian Rădulețu, judecători,
și Crina Kaufman, grefier adjunct de secție a.i.,
Având în vedere:
cererea nr. 27768/19 îndreptată împotriva României, prin care un resortisant francez, domnul Asher Elgar („reclamantul”), care s-a născut în 1962 și locuiește în București, reprezentat de C.L. Popescu, avocat în București și Paris, a sesizat Curtea la 9 mai 2019, în temeiul art. 34 din Convenția pentru apărarea drepturilor omului și a libertăților fundamentale („Convenția”),
decizia de a aduce prezenta cerere la cunoștința Guvernului român („Guvernul”), reprezentat de agentul guvernamental, doamna O.F. Ezer, din cadrul Ministerului Afacerilor Externe,
observațiile părților,
declarația depusă de Guvernul pârât la 24 aprilie 2023, prin care a solicitat Curții scoaterea de pe rol a cererii, precum și răspunsul reclamantului la această declarație,
După ce a deliberat în acest sens, pronunță următoarea decizie:
FAPTELE ȘI PROCEDURA
1.  Prin decizia penală definitivă din 28 martie 2018, Curtea de Apel București l-a condamnat pe reclamant la 4 luni de închisoare pentru comiterea infracțiunii de complicitate la fals în declarații și la 6 luni de închisoare pentru comiterea infracțiunii de instigare la executarea fără autorizație de construire, ori cu nerespectarea prevederilor acesteia de lucrări la construcții amplasate în zone construite protejate, stabilite potrivit legii. Curtea de apel a contopit pedepsele, l-a condamnat pe reclamant la pedeapsa închisorii cea mai grea, respectiv 6 luni de închisoare pentru comiterea infracțiunii de instigare la executarea fără autorizație de construire, ori cu nerespectarea prevederilor acesteia de lucrări la construcții amplasate în zone construite protejate, stabilite potrivit legii, și a dispus suspendarea condiționată a executării pedepsei.
2.  La 3 martie 2022, în temeiul art. 15 alin. (1) lit. b) din Legea nr. 290/2004 privind cazierul judiciar, reclamantul a fost scos din evidență întrucât a intervenit reabilitarea judecătorească sau de drept. În temeiul art. 169 din Codul penal, reabilitarea face să înceteze decăderile și interdicțiile, precum și incapacitățile care rezultă din condamnare.
3.  Invocând art. 6 § 1 și 3 lit. a), b) și c) din Convenție, reclamantul s-a plâns de schimbarea încadrării juridice a faptelor reținute în sarcina sa, efectuată de curtea de apel în timpul deliberărilor, respectiv complicitate la fals în declarații, cu toate că fusese trimis în judecată și achitat în primă instanță sub aspectul săvârșirii infracțiunii de fals în declarații, fapt care l-a împiedicat să își exercite dreptul la apărare. S-a plâns, de asemenea, de motivarea insuficientă a hotărârii judecătorești de condamnare.
4.  Cererea a fost comunicată Guvernului.
ÎN DREPT
5.  Printr-o scrisoare din 24 aprilie 2023, în urma unor negocieri nereușite în vederea unei soluționări pe cale amiabilă, Guvernul a informat Curtea că intenționa să depună o declarație unilaterală în vederea soluționării problemei ridicate de cerere. De asemenea, a solicitat Curții scoaterea de pe rol a cererii în conformitate cu art. 37 § 1 lit. c) din Convenție.
6.  În declarația unilaterală, Guvernul „recunoaște existența unei încălcări a art. 6 § 1 și 3 lit. a) și b) din Convenție care decurge din situația reclamantului”. Acesta se oferă să plătească reclamantului, cu titlu de reparație echitabilă, suma de 5 850 euro (EUR), care va acoperi prejudiciul material și moral, precum și cheltuielile de judecată. Suma va fi plătită persoanei în cauză în lei românești, la rata de schimb aplicabilă la data plății, în termen de trei luni de la data notificării deciziei Curții. În caz de neplată în termenul respectiv, Guvernul se angajează să majoreze suma, de la expirarea termenului menționat și până la efectuarea plății, cu o dobândă simplă, la o rată egală cu rata dobânzii facilității de împrumut marginal practicată de Banca Centrală Europeană, aplicabilă pe parcursul acestei perioade și majorată cu trei puncte procentuale.
7.  Condițiile din declarația unilaterală au fost transmise reclamantului.
8.  Printr-o scrisoare din 17 iunie 2023, reclamantul a solicitat Curții să nu accepte declarația unilaterală a Guvernului, subliniind gravitatea încălcărilor drepturilor sale și consecințele suferite ca urmare a procedurii interne. Acesta a arătat că singura posibilitate de a anula condamnarea sa definitivă și de a scoate din cazierul său judiciar notarea privind condamnarea sa era redeschiderea procedurii interne prin intermediul unei revizuiri. În opinia sa, pentru a putea solicita redeschiderea procedurii interne, trebuia să obțină de la Curte o hotărâre de constatare a încălcării drepturilor sale, nu o decizie de scoatere de pe rol a cauzei în urma unei declarații unilaterale.
9.  Curtea reamintește că, în temeiul art. 37 § 1 lit. c) din Convenție, poate hotărî scoaterea de pe rol a unei cereri în orice stadiu al procedurii atunci când:
„[...] pentru orice alt motiv, constatat de Curte, continuarea examinării cererii nu se mai justifică”.
10.  Astfel, în temeiul acestei dispoziții, Curtea poate să scoată cereri de pe rol în baza unei declarații unilaterale a Guvernului pârât, chiar dacă reclamanții doresc continuarea examinării cauzei lor [a se vedea în special hotărârea Tahsin Acar împotriva Turciei (întrebare preliminară) (MC), nr. 26307/95, pct. 75‑77, CEDO 2003‑VI].
11.  În acest scop, Curtea a examinat declarația în lumina principiilor consacrate în jurisprudența sa, în special hotărârea Tahsin Acar [Tahsin Acar, citată anterior, pct. 75‑77; a se vedea, de asemenea, WAZA Sp. z o.o. împotriva Poloniei (dec.), nr. 11602/02, 26 iunie 2007, și Sulwińska împotriva Poloniei (dec.), nr. 28953/03, 18 septembrie 2007].
[bookmark: _cl12238ENDROIT]12.  Într-o serie de cauze, Curtea a consacrat practica sa în ceea ce privește capetele de cerere întemeiate pe încălcarea dreptului la un proces echitabil ca urmare a condamnării penale a persoanelor în cauză fără ca acestea să aibă posibilitatea de a cunoaște și de a se apăra împotriva noii încadrări juridice a faptelor imputate [a se vedea, de exemplu, Pélissier și Sassi împotriva Franței (MC), nr. 25444/94, pct. 51-53, CEDO 1999-II; Adrian Constantin împotriva României, nr. 21175/03, pct. 18-28, 12 aprilie 2011; și Pereira Cruz și alții împotriva Portugaliei, nr. 56396/12 și alte 3, pct. 196-199, 26 iunie 2018] sau ca urmare a motivării insuficiente a deciziilor interne [a se vedea, de exemplu, Moreira Ferreira împotriva Portugaliei (nr. 2) (MC), nr. 19867/12, pct. 84-85, 11 iulie 2017].
[bookmark: _cl43764ENDROIT][bookmark: _cl41001ENDROIT]13.  Curtea ia notă de argumentele reclamantului împotriva declarației unilaterale. În ceea ce privește în special intenția sa de a obține redeschiderea procedurii interne, Curtea amintește că a precizat că nu are competența de a dispune o astfel de măsură [a se vedea, printre alte trimiteri, Yüksel Yalçınkaya împotriva Turciei (MC), nr. 15669/20, pct. 406, 26 septembrie 2023]. Atunci când o persoană a fost condamnată în urma unei proceduri bazate pe încălcări ale cerințelor art. 6 din Convenție, Curtea poate să precizeze că un nou proces sau o redeschidere a procedurii, la solicitarea persoanei în cauză, reprezintă în principiu o cale adecvată de remediere a încălcării constatate și, adesea, chiar calea cea mai adecvată [a se vedea, de exemplu, Yüksel Yalçınkaya, citată anterior, pct. 406, Sejdovic împotriva Italiei (MC), nr. 56581/00, pct. 126, CEDO 2006-II, precum și Adrian Constantin, citată anterior, pct. 32]. Cu toate acestea, măsurile reparatorii specifice care trebuie luate, după caz, de un stat pârât pentru a-și îndeplini obligațiile care îi revin în temeiul art. 46 din Convenție depind în mod necesar de circumstanțele specifice ale cauzei (Sejdovic, citată anterior, pct. 126, și Willems și Gorjon împotriva Belgiei, nr. 74209/16 și alte 3, pct. 62, 21 septembrie 2021).
14.  În dreptul român, în conformitate cu art. 465 din Codul de procedură penală, hotărârile definitive pronunțate în cauzele în care Curtea a constatat o încălcare a drepturilor sau libertăților fundamentale ori a dispus scoaterea de pe rol a cauzei, ca urmare a soluționării amiabile a litigiului dintre stat și reclamanți, pot fi supuse revizuirii, dacă vreuna dintre consecințele grave ale încălcării Convenției pentru apărarea drepturilor omului și a libertăților fundamentale și a protocoalelor adiționale la aceasta continuă să se producă și nu poate fi remediată decât prin revizuirea hotărârii pronunțate. Prin urmare, Curtea constată că posibilitatea redeschiderii unei proceduri interne în urma unei decizii de scoatere de pe rol pronunțate de Curte în baza unei declarații unilaterale nu este exclusă în mod formal de legislația națională [a se vedea, pentru caracterizarea posibilă a unei declarații unilaterale, Willems și Gorjon, citată anterior, pct. 61; a se vedea, de asemenea, mutatis mutandis, Dudek și Lazur împotriva Poloniei (dec.), nr. 41097/20 și 39577/22, pct. 26, 8 octombrie 2024]. Aceasta reamintește că a acceptat anterior, în aplicarea aceluiași cadru juridic român, o declarație unilaterală într-o cauză referitoare la lipsa caracterului echitabil al unei proceduri penale, acordând importanță în special afirmației Guvernului potrivit căreia legislația națională nu exclude posibilitatea redeschiderii procedurilor interne în urma unei decizii de scoatere de pe rol pronunțate de Curte în baza unei declarații unilaterale [a se vedea cauza Duță împotriva României (dec.) nr. 48745/13, pct. 7 și 16, 4 decembrie 2018].
15.  În orice caz, Curtea observă că, prin decizia penală definitivă din 28 martie 2018, Curtea de Apel București l-a condamnat pe reclamant pentru două infracțiuni și că reclamantul contestă în fața Curții caracterul echitabil al procedurii numai în legătură condamnarea sa pentru comiterea infracțiunii de complicitate la fals în declarații (supra, pct. 1 și 3). În acest context, arată că, prin hotărârea judecătorească de condamnare, pedeapsa aplicată reclamantului pentru cea din urmă infracțiune fusese contopită cu cea mai grea pedeapsă, care i-a fost aplicată pentru comiterea infracțiunii de instigare la executarea fără autorizație de construire, ori cu nerespectarea prevederilor acesteia de lucrări la construcții amplasate în zone construite protejate, stabilite potrivit legii (supra, pct. 1). În final și în special, Curtea constată că, în urma intervenirii reabilitării de drept, consecințele condamnării penale a reclamantului nu mai există și că mențiunea privind condamnarea sa fusese deja ștearsă din cazierul său judiciar (supra, pct. 2).
16.  În acest context special, având în vedere natura concesiunilor incluse în declarația Guvernului, precum și valoarea despăgubirii propuse – care este conformă cu sumele acordate în cauze similare – Curtea consideră că continuarea examinării cererii nu se mai justifică [art. 37 § 1 lit. c)].
17.  În plus, în lumina considerațiilor de mai sus și având în vedere în special jurisprudența sa clară și extinsă în materie, Curtea apreciază că respectarea drepturilor omului garantate prin Convenție și prin protocoalele sale nu o obligă la continuarea examinării cererii (art. 37 § 1 in fine).
[bookmark: _GoBack]18.  În cele din urmă, Curtea subliniază că, în cazul în care Guvernul nu respectă termenii declarației sale unilaterale, cererea poate fi repusă pe rol în temeiul art. 37 § 2 din Convenție [Josipović împotriva Serbiei (dec.), nr. 18369/07, 4 martie 2008].
19.  Având în vedere cele de mai sus, este necesară scoaterea de pe rol a cererii.
Pentru aceste motive, Curtea, în unanimitate,
Ia act de termenii declarației Guvernului pârât cu privire la art. 6 § 1 și 3 lit. a) și b) din Convenție și de procedura prevăzută pentru asigurarea respectării angajamentelor astfel asumate;
Decide scoaterea de pe rol a cererii, în conformitate cu art. 37 § 1 lit. c) din Convenție.
Redactată în limba franceză, apoi comunicată în scris, la 28 august 2025.
	
	Crina Kaufman	Ana Maria Guerra Martins
	Grefier adjunct a.i.	Președinte

